Bratislava, 14.3.2022

**Vec: Zápisnica zo spoločného zasadnutia VÝBORU a  DOZORNEJ RADY** (ďalej DR) **Slovenskej spondylochirurgickej spoločnosti SLS** (ďalej SSCHS) **14.3.2022, zasadacia miestnosť sekretariátu SLS, Cukrová 3, Bratislava.**

**PROGRAM**:

1. Výsledky volieb do Výboru a DR SSCHS na 2. volebné obdobie (MUDr. Andrej Džubera, PhD.)
2. Súhrnná správa o činnosti SSCHS za doterajšie volebné obdobie 2017 - 2021 (MUDr. Andrej Džubera, PhD.)
3. Voľby funkcionárov nového Výboru a DR SSCHS (prezident, viceprezident, vedecký sekretár, pokladník, predseda DR)
4. Informácia o opakovane odloženom 1. výročnom kongrese SSCHS, ktorý sa bude konať 11.-13.5.2022. Miestom konania kongresu je Hotel Bellevue v Hornom Smokovci vo Vysokých Tatrách. (prof. MUDr. Bruno Rudinský, CSc., hlavný odborník MZ SR pre spondylochirurgiu, hosť zasadnutia Výboru a DR SSCHS)
5. Návrh plánu ďalšej činnosti Výboru SSCHS prezidentom spoločnosti (MUDr. Peter Durný, PhD.)
6. Plánované úlohy vo vzťahu k MZ SR referované hlavným odborníkom MZ SR pre spondylochirurgiu (prof. MUDr. Bruno Rudinský, CSc.)
7. Stanovenie termínu zasadnutia Zhromaždenia členov SSCHS

1.) Prvé povolebné spoločné zasadnutie Výboru a DR SSCHS na 2. volebné obdobie (2022 - 2026) prebehlo podľa programu na pozvánke: MUDr. Andrej Džubera, PhD. - dosluhujúci prezident SSCHS oznámil všetkým zúčastneným oficiálne volebné výsledky korešpondenčných volieb na obdobie 2022-2025 aj s počtom získaných hlasov: Do Výboru SSCHS boli zvolení : MUDr. Michal Božík (39 hlasov), MUDr. Juraj Popluhár, PhD., MBA (38), MUDr. Róbert Rosival (33), MUDr. František Pataky (31), MUDr. Peter Durný, PhD. (30), MUDr. Andrej Džubera, PhD. (29), MUDr. René Opšenák, PhD. (26). Zvolení náhradníci do Výboru SSCHS SLS: MUDr. Ondrej Šedivý (20), MUDr. Roman Kalina (19) a MUDr. Martin Melíšek (19). Do Dozornej rady SSCHS boli zvolení pôvodní členovia: MUDr. Kamil Koleják, PhD., MSc. (40), MUDr. Peter Tisovský, PhD. (33), MUDr. Peter Lajoš (30). Za náhradníka do DR SSCHS bol zvolený: MUDr. Martin Holas (5).

2.) V stručných bodoch boli zhrnuté kroky SSCHS predošlého volebného obdobia (2017 - 2021): Po založení SSCHS boli prípravným Výborom na druhý pokus realizované platné korešpondenčné voľby na 1. volebné obdobie a bol ustanovený fungujúci Výbor SSCHS. Ministerstvom zdravotníctva SR (ďalej MZ SR) bola ustanovená funkcia hlavného odborníka pre spondylochirurgiu, do ktorej Výbor SSCHS navrhol a rada MZ SR aj schválila prof. MUDr. Bruna Rudinského, Csc.. Uvedeným krokom, v súlade s vnútorným poriadkom SSCHS (prezident a viceprezident odbornej spoločnosti nesmie byť súčasne hlavným odborníkom a prezident spoločnosti sa nemôže uchádzať o funkciu v dvoch po sebe nasledujúcich obdobiach) hlasovaním boli vo funkciách vymenení vtedajší vedecký sekretár (MUDr. Andrej Džubera, PhD.) a prezident ( prof. MUDr. Bruno Rudinský, CSc.). Kontinuálne boli pripravené podklady (MUDr. Andrej Džubera, PhD., prof. MUDr. Bruno Rudinský, CSc.) na vzdelávanie v odbore spondylochirurgia  v spolupráci s Českou spondylochirurgickou spoločnosťou (MUDr. Jan Ciencala, Ph.D.), ktoré boli predložené a opakovane po doplňujúcich úpravách predkladané na MZ SR do Akreditačnej komisie pre vzdelávanie (predseda prof. PhDr. Mgr. Monika Jankechová, PhD.) a za výdatnej pomoci člena výboru MUDr. Ondreja Šedivého a hlavne vtedajšieho štátneho tajomníka MZ SR MUDr. Jaroslava Ridoška, PhD., MBA, ktorému bol udelený titul „čestný člen výboru“. Uvedený cieľ sa však nepodarilo úplne dosiahnuť. Odbor spondylochirurgia sa stala zatiaľ iba certifikovanou činnosťou a po riešení nedostatkov bola v roku 2019 predložená žiadosť a prepracované podklady na získanie subšpecializačnej atestácie v odbore spondylochirurgia v SR. V dôsledku zániku mandátu vtedajšej Akreditačnej komisie pre vzdelávanie s nástupom novej vládnej garnitúry, obmedzeniami spojenými s pandémiou SARS-Cov-2, ako aj dlhodobého nekreovania novej Akreditačnej komisie pre vzdelávanie pri opakovanej výmene  personálu MZ SR, ostala žiadosť o subšpecializáciu v spondylochirurgii niekde v skupine žiadostí, čakajúcich na prerokovanie a schválenie. Podobne dopadol aj návrh na projekt Spinálnej jednotky. Ten sa podarilo oživiť v režime projektu Optimalizácie siete nemocníc a je v poradí na riešenie po doriešení profilu, počtu a kreovania spondylochirurgických pracovísk (s ktorými počíta vládny návrh aktuálnej Optimalizácie siete nemocníc, podobne ako s nimi počítala aj Kategorizácia nemocníc ministerky Doc. MUDr. Andrei Kalavskej, PhD., MHA, ktorá bola nakoniec zamietnutá a nerealizovaná). Bola vznesená (MUDr. Andrej Džubera, PhD.) opakovaná písomná žiadosť na úradnom tlačive aj elektronicky na odbor DRG kódovania Úradu na dohľad nad zdravotnou starostlivosťou (a po presťahovaní a podriadení uvedeného odboru pod MZ SR) o zavedenie systému pripočítateľných položiek k inštrumentovaným zákrokom na chrbtici tak, aby bol priemerne finančne pokrytý nie len celý použitý materiál, ako aj náklady na operačný výkon podľa DRG kódu, kde by pripočítateľná položka tvorila priemernú cenu použitého materiálu, v skupine kategorizovanej v katalógu MZSR. Po oznámení, že sa uvedený odbor bude uvedenou žiadosťou zaoberať, ostala táto žiadosť a ceny podľa DRG katalógu dodnes bez odozvy. Podarilo sa nadviazať s pomocou Českej spondylochirurgickej spoločnosti aspoň formálne členstvo a kontakt s the European Spine Societies Advisory Board –  EuSSAB (Prof. MUDr. Bruno Rudinský, CSc. a MUDr. Michal Božík). Pripravovaný Výročný spondylochirurgický kongres za 1. volebné obdobie, ktorý sa mal pôvodne konať v roku 2020, sme boli nútení opakovane odložiť na rok 2021 a neskôr na rok 2022, takže sa uskutoční až v 2. volebnom období. Ostatné skutočnosti menej dôležité sú zachytené v predošlých zápisniciach zo zasadnutí výboru v 1. volebnom období.

3.) Výbor a DR SSCHS na zasadnutí v súlade so stanovami a platným vnútorným poriadkom odbornej spoločnosti realizovali izolovane tajné voľby do funkcií vo Výbore SSCHS a DR SSCHS. DR SSCHS sa dohodla , že predsedom DR v 2. období bude MUDr. Kamil Koleják, PhD., MSc. (jednohlasne). V súlade s vnútorným poriadkom prebehli voľby tajným hlasovaním do funkcií Výboru SSCHS (nie je možné opakovane zvoliť kandidáta na funkciu prezidenta, ktorý vykonával funkciu prezidenta v minulom volebnom období): Prezident: MUDr. Peter Durný, PhD. (4 hlasy), MUDr. Michal Božík (2 hlasy), MUDr. Róbert Rosival (1 hlas), viceprezident: MUDr. Róbert Rosival (5 hlasov), MUDr. Andrej Džubera, PhD. (2 hlasy), vedecký sekretár: MUDr. René Opšenák, PhD. (4 hlasy), MUDr. Andrej Džubera, PhD. (3 hlasy), pokladník: MUDr. Róbert Rosival (4 hlasy), MUDr. Andrej Džubera, PhD. (3 hlasy). Vzhľadom k výsledku volieb bola zlúčená funkcia viceprezidenta a pokladníka, pretože stanovy SSCHS uvedené zlúčenie nevylučujú. Po uskutočnených voľbách do funkcií okrem gratulácie všetkým zvoleným funkcionárom odovzdal doterajší prezident (MUDr. Andrej Džubera, PhD.) novozvolenému prezidentovi (MUDr. Peter Durný, PhD.) písomný archív spoločnosti za predošlé obdobie a  pečiatku odbornej spoločnosti a odovzdal slovo novozvolenému prezidentovi a funkcionárom spoločnosti.

4.) MUDr. Peter Durný, PhD. vyzval prof. MUDr. Bruna Rudinského, CSc. k poskytnutiu  informácie o odloženom Výročnom spondylochirurgickom kongrese SLOVAK SPINE 2022 s naplánovaným aktuálnym termínom konania 11. - 13.5. 2022 v hoteli Bellevue v Hornom Smokovci vo Vysokých Tatrách. Prof. MUDr. Bruno Rudinský, CSc. následne referoval tieto informácie: Kongres organizuje kongresová agentúra Progress (Košice) pod gesciou prof. MUDr. Bruna Rudinského, CSc., organizačného výboru a vedeckého výboru podujatia (detaily uvedené na stránke spoločnosti [www.spine.sk](http://www.spine.sk) a spine2021.sk). Výročný spondylochirurgický kongres bude mať dve sekcie – lekársku a sesterskú. Program kongresu bude rozdelený do príslušných tematických blokov vypracovaných vedeckým výborom kongresu. Pripomenutá bola potreba opätovne potvrdiť účasť a ubytovanie na podujatí u organizátora. Súčasťou kongresu bude firemne sponzorované sympózium o robotizácii v spondylochirurgii. V stredu 11.5. 2022 večer je plánovaný „welcome drink“, zahájenie odborného programu sa koná vo štvrtok 12.5.2022 o 08:15 a program pokračuje do piatka 13.5. dopoludnia. Súčasťou kongresu je spoločenský večer v termíne - štvrtok 12.05.2022 od 20:00.

5.) Plán činnosti Výboru SSCHS načrtne v presnejších kontúrach novozvolený prezident SSCHS na najbližšom zasadnutí. Predbežne navrhol ustanovenie systému školiacich tématických pobytov pre mladších kolegov na pracoviskách so spondylochirurgickým programom, ktorých výstupom bude certifikát SSCHS. Súčasne navrhol oživenie vzťahov medzi domácimi pracoviskami so spondylochirurgickým programom a plánovanie medzinárodných školiacich pobytov s Českou spondylochirurgickou spoločnosťou. Za potrebné považuje prezident SSCHS vytvoriť Register spondylochirurgických výkonov.V rámci odboru spondylochirurgia by sa register týkal najmä implantovaných systémov pri operačných zákrokoch na chrbtici.

Informácie o spôsobe vytvorenia uvedeného registra je vhodné získať od kolegov a inštitúcií ktorí podobné registre manažujú. Rovnako je nevyhnutné dokončenie podkladov na vzdelávanie v odbore spondylochirurgia v SR, zistenie príčiny nevyhoveniu žiadosti SSCHS týkajúcej sa schválenia subšpecializácie. Výbor eviduje prísľub rektora SZU prof. MUDr. Petra Šimka, CSc., týkajúci sa zastrešenia nového postgraduálneho nadstavbového subšpecializačného odboru. Vzhľadom na žiaduce nadviazanie a rozširovanie spolupráce s EuSSAB bude určený člen SSCHS, ktorý bude poverený zastupovať SSCHS v uvedenej organizácii. Zároveň nový prezident spoločnosti ustanovil pravidlo, že stálym hosťom zasadnutí Výboru SSCHS bude hlavný odborník MZ SR pre spondylochirurgiu pre zachovanie previazanosti činnosti Výboru SSCHS s aktivitami MZ SR.

6.) Hlavný odborník MZ SR pre spondylochirurgiu priblížil aktuálnu situáciu, týkajúcu sa  schvaľovania spondylochirurgie ako liečebného odboru v návrhu Optimalizácie siete nemocníc MZ SR. Aktuálne prebieha vymedzovanie pojmov, nutnosť rozčlenenia DRG kódov do skupín, ich spresnenie a rozdelenie pre pediatrickú ortopedickú liečbu, pre neurochirurgiu a spoločné výkony pre spondylochirurgiu zo skupiny diagnóz úrazových, ortopedických a neurochirurgických v rámci DRG katalógu. V rámci rozčleňovania jednotlivých výkonov do skupín vyzval k spolupráci MUDr. Juraja Popluhára, PhD., ktorý je zástupcom pracoviska pediatrickej ortopédie so spondylochirurgickým programom. Na optimalizáciu nadväzuje problematika následnej starostlivosti o spinálneho pacienta v subakútnom štádiu po úraze, čím by sa mal projekt spinálnych jednotiek dostať do uvedeného konania. Projektová dokumentácia je dostupná u hlavného odborníka MZ SR pre spondylochirurgiu z predošlého návrhu. Podmienkou je zverejnenie podkladov na vznik spondylochirurgických pracovísk a následnej spondylochirurgickej starostlivosti vo vestníku MZ SR po schválení v Akreditačnej komisii MZ SR. Táto skutočnosť potom umožní reálne budovanie spinálnych jednotiek, ako aj vytvorenie Registra spinálnych pacientov ( pacientov po spinálnych ochoreniach s neurologickým deficitom) a aj registra, ktorý by bol obdobou Health Technology Assessment (zaoberá sa systematickým hodnotením vlastností, účinkov a dopadov zdravotníckych technológií).

7.) Výbor SSCHS jednomyseľne stanovil dátum ďalšieho zasadnutia v zmysle Zhromaždenia členov SSCHS na 12.5.2022 o 18.30 (resp. po ukončení odborného programu) na Výročnom spondylochirurgickom kongrese SLOVAK SPINE 2022 v Kongresovom centre hotela Bellevue v Hornom Smokovci. Pozvánky s programom, ich elektronickú distribúciu všetkým členom SSCHS zabezpečia funkcionári SSCHS v spolupráci so sekretariátom SLS (JUDr. Máriou Mistríkovou).

Po vyčerpaní programu bolo spoločné zasadnutie Výboru a DR SSCHS ukončené.

***\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***

***Kontakty a funkcie novozvolených členov Výboru SSCHS SLS na 2022-2026 :***

**PREZIDENT: MUDr. Peter Durný, PhD. , Neurochirurgická klinika, ÚVN - FN Ružomberok, ul. gen. M. Vesela 21, 034 26 Ružomberok, mobil: +421 911 949 335, tel. 044/4382894,** **durnyp@uvn.sk**

**VICEPREZIDENT+POKLADNÍK: MUDr. Róbert Rosival, Neurochirurgické oddelenie, Fakultná nemocnica s poliklinikou Žilina , V. Spanyola 43, 012 07 Žilina, tel. 041/5110282,** **rosival@fnspza.sk**

**VEDECKÝ SEKRETÁR : MUDr. René Opšenák, PhD., Neurochirurgická klinika JLF UK, Univerzitná nemocnica Martin, Kollárova 2, 036 59 Martin, mobil: +421 904 200 432, tel. 043/4203588,** **opsenak@gmail.com**

**ČLENOVIA VÝBORU:**

**MUDr. Michal Božík, 1. Ortopedicko-traumatologická klinika LF UK, Univerzitná nemocnica Bratislava, Ružinovská 6, 826 06 Bratislava, tel. 02/48234795, e-mail:** **mbozik@nextra.sk**

**MUDr. Juraj Popluhár, PhD. , MBA, Pediatrická ortopédia, Fakultná nemocnica s poliklinikou Žilina , V. Spanyola 43, 012 07 Žilina, tel. 041/5110218,** **juraj.popluhar@fnspza.sk**

**MUDr. František Pataky, Neurochirurgická klinika LF UPJŠ, FNsP L. Pasteura, Tr. SNP 1, 040 11 Košice , tel. 055/6403568, -3501,** **patakyf@gmail.com**

**MUDr. Andrej Džubera, PhD., Neurochirurgická klinika LF SZU, UNsP sv. Michala, a. s., Satinského 1, 835 08 Bratislava tel. 02/32612305,-2308, e-mail:** **dzuberaa@zoznam.sk**

***Kontakty na novozvolených členov Dozornej rady SSCHS SLS na 2022-2026:***

**PREDSEDA DR: MUDr.Kamil Koleják, PhD., MSc. - Neurochirurgická klinika, FNsP Nitra, Špitálska 6, 949 01 Nitra tel. 037/6545665,** **kolejak@fnnitra.sk**

**MUDr. Peter Tisovský, PhD., 1. Ortopedicko-traumatologická klinika LF UK, Univerzitná nemocnica Bratislava, Ružinovská 6, 826 06 Bratislava, tel.: 02/48234300, e-mail:** **tisovskypeter@hotmail.com**

**MUDr. Martin Lajoš, Oddelenie úrazovej chirurgie a JIS, Nemocnica Poprad, Banícka 803, 058 01 Poprad , tel. 052/7125111,** **martin.lajos@nemocnicapp.sk**

***\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_***

Overil: Zapísali:

MUDr. Peter Durný, PhD. MUDr. Andrej Džubera, PhD.

 prezident SSCHS člen Výboru SSCHS

 MUDr. René Opšenák, PhD.

 vedecký sekretár SSCHS